SKRIFTLIG FORESPØRGSEL P-2230/01

af Jaime Valdivielso de Cué (PPE-DE) til Kommissionen

(18. juli 2001)

Om: Forbrugernes sundhed og sikkerhed

Den 11. juli i år blev der i Udvalget om Industripolitik, Eksterne Økonomiske Forbindelser, Forskning og Energi forelagt en videnskabelig undersøgelse, der var udarbejdet på vegne af Europa-Parlamentets Generaldirektorat for Forskning af Fakultetet for Fysik på det britiske Warwick University og det Internationale Institut for Biofysik i Tyskland.

Bl.a. henvises der i denne undersøgelse til, at de strålinger, der udsendes af mobiltelefoner og deres relæstationer, kan være årsagen til sjældne tumorer, de såkaldte neuroma epitelial, i periferien af hjernen.

Hvilke undersøgelser foretager Europa-Kommissionen i øjeblikket vedrørende ikke-ioniserende elektromagnetisk stråling?

Hvilke foranstaltninger vil der blive truffet med henblik på at beskytte forbrugernes sundhed mod stråling fra mobiltelefoner og deres relæstationer?

Er Kommissionen blandt de internationale organisationer, der bevidst har ignoreret indikationerne om denne teknologis eventuelle manglende sikkerhed, således som det fremgår af ovennævnte undersøgelse?

Svar afgivet på Kommissionens vegne af David Byrne

(5. september 2001)

Kommissionen har altid været opmærksom på de sundhedsrisici, der er forbundet med produkter, der markedsføres. I henhold til EU-lovgivningen om radioudstyr generelt og GSM-mobiltelefonudstyr specielt skal producenterne sørge for, at det er sikkert. I artikel 3, stk. 1, litra a), i direktiv 1999/5/EF af 9. marts 1999(1) kræves det, at producenterne sikrer, at deres produkter ikke er sundhedsskadelige, når de anvendes efter hensigten.

EU har givet yderligere anvisninger med hensyn til det sikkerhedsniveau, der skal overholdes. Den 12. juli 1999 vedtog Rådet en henstilling til medlemsstaterne om begrænsning af befolkningens eksponering for elektromagnetiske felter fra 0 Hz til 300 GHz(2). Hvis de grundlæggende begrænsninger og referenceniveauer i denne henstilling overholdes fuldt ud, opnår brugerne et højt beskyttelsesniveau over for akutte og langsigtede virkninger af ikke-ioniserende stråling fra sådant udstyr. De anbefalede grænseværdier indbefatter en sikkerhedsfaktor på 50 til dækning af mulige langsigtede virkninger i hele frekvensområdet.

De europæiske normer, som Den Europæiske Komité for Elektroteknisk Standardisering (Cenelec) har udarbejdet, sikrer, at udstyr, der markedsføres, er i overensstemmelse med Rådets henstilling, og erstatter modstridende nationale normer. Normerne for mobiltelefoner blev vedtaget i januar i år og blev ratificeret af Cenelec i juli. Henvisningerne til disse normer blev offentliggjort i EFT den 26. juli 2001(3).

Den biologiske teori, som professor Hyland har fremsat, vurderes meget kritisk af videnskabelige eksperter, og endnu mangler de beskrevne mekanismer at blive demonstreret og gentaget i in vivo-undersøgelser.

For øjeblikket er det WHO's klare holdning, at der ikke er konstateret sundhedsskadelige virkninger i forbindelse med brugen af GSM-mobiltelefoner.

Ikke desto mindre følger Kommissionen sagen meget nøje og har anmodet Den Videnskabelige Komité for Toksicitet, Økotoksicitet og Miljø om at ajourføre den udtalelse, Komitéen offentliggjorde i juni 1998 om sundhedsrisiciene i forbindelse med elektromagnetiske felter under hensyn til den nye teknologiske udvikling og eksponeringsforholdene. Denne udtalelse dannede i sin tid grundlag for Rådets henstilling.

Den nye udtalelse vil blive offentliggjort i efteråret 2001 og vil blive anvendt, hvis det viser sig nødvendigt at udarbejde nye forslag til EU-lovgivning på området.

(1) Europa-Parlamentets og Rådets direktiv 1999/5/EF af 9. marts 1999 om radio- og teleterminaludstyr samt gensidig anerkendelse af udstyrets overensstemmelse - EFT L 91 af 7.4.1999.

(2) 1999/519/EF, EFT L 199 af 30.7.1999.

(3) EFT C 208 af 26.7.2001.